Mabuza met verlof oor mediese konsultasie in RuslandAdjunkpres. David Mabuza (11 September 2019) (Foto: Jairus Mmutle/GCIS) Adj.pres. David Mabuza het ’n paar dae verlof by die president versoek om ’n geskeduleerde mediese konsultasie in Rusland op te volg. Matshepo Seedat, Mabuza se woordvoerder, sê die besoek is ŉ opvolg op vorige mediese ondersoeke wat die adjunkpresident in Rusland ondergaan het. Volgens Seedat sal Mabuza sy pligte hervat sodra hy terug is van Rusland. Ál meer vrae oor die adjunkpresident se gesondheid het verlede jaar opgeduik toe hy weens gesondheidsredes sommige verpligtinge moes misloop. Maroela Media het in Augustus verlede jaar berig die adjunkpresident moes in die Nasionale Vergadering vrae oor korrupsie tydens die algehele landwye afsondering beantwoord, maar sy kantoor het toe laat weet hy is te siek om dit te doen. Dit was nie die eerste keer dat Mabuza se gesondheid met die uitvoering van sy amptelike pligte inmeng nie nadat hy vroeër ook lank in Rusland behandel is. Navrae oor die aard van sy siektetoestand deur joernaliste en opposisiepartye het in daardie stadium net ontwykende antwoorde opgelewer.